રાજકોટ તા. ૧૨ : જામનગરના બે સોની મિત્રો ગત રાત્રે સાડા નવેક વાગ્યે રાજકોટના કરણપરા ચોક ચબુતરા પાસે એક રેંકડીમાં દાગીનાના થેલા રાખી વાતો કરી રહ્યા હતાં અને ત્રીજા મિત્ર કાર લઇને આવે તેની રાહ જોઇ રહ્યા હતાં ત્યારે એક શખ્સ ૮ લાખના દાગીના સાથેનો થેલો રેંકડીમાંથી લઇ આગળ બાઇક સાથે ઉભેલા બે શખ્સો સાથે ભાગી જતાં દોડધામ મચી ગઇ હતી. એ-ડિવીઝન પોલીસે ગુનો દાખલ કરી તપાસનો ધમધમાટ શરૂ કર્યો છે. રેંકડીમાં બીજા સોની પ્રોૈઢનો દાગીનાનો થેલો પણ હતો, પણ એ સદ્દનસિબે બચી ગયો હતો. સીસીટીવી ફૂટેજો ચેક કરવામાં આવતાં કોઠારીયા નાકાથી જ આ પ્રોૈઢનો પીછો થતો હોવાનું અને રેકી કરીને થેલો ઉઠાવી જવાયાનું અને ઉઠાવગીરો સાંગણવા ચોક બાલાજી સેન્ડવીચ તરફથી ભાગ્યાનું પણ જાણવા મળ્યું છે. જુદી-જુદી ટીમો બનાવી તપાસ શરૂ કરાઇ છે.